《雪夜自横山归》
清代·吴唐林

杨枝摇漾飞轻絮，避居曾向山中住。梅花绰约临波开，泛舟仍自山中回。

青山顾我忽无色，此来知与青山别。彤云脉脉愁不开，化作漫空满山雪。

琪花飞冻老树梢，寒深已没前溪桥。空林飒沓夜风紧，峰岚极目皆琼瑶。

匆匆短棹催行客，轻舟径出三山侧。回看晓色射村墟，玉山犹倚寒空立。

作者简介：（1835—1890）江苏阳湖人，字子高，号晋壬，别号苍缘。咸丰十一年举人，官浙江候补知府。工隶书，偶作小品山水，亦佳。善诗词。有《横山草堂全集》。